**ELŐTERJESZTÉS**

**Szombathely Megyei Jogú Város Közgyűlése Városstratégiai, Idegenforgalmi és Sport Bizottságának 2020. október 27-i rendes ülésére**

**Javaslat a Gothard-kastély Modern Városok Programból történő fejlesztésével kapcsolatos döntések meghozatalára**

A Magyarország Kormánya és Szombathely Megyei Jogú Város Önkormányzata közötti együttműködési megállapodás végrehajtásával összefüggő feladatokról szóló 1936/2015. (XII.12.) Korm. határozat 4. pontjában a Kormány úgy döntött, hogy: „támogatja a Gothard-kastély felújítására és új funkciókkal történő hasznosítására irányuló önkormányzati tervet.”

Az Önkormányzat és a Miniszterelnökség között 2017. december 22-én kötött támogatói okirat 94,5 millió forintot biztosított a Gothard-kastély fejlesztési projekt előkészítő tevékenységeire (engedélyes és kiviteli tervek, részletes megvalósíthatósági tanulmány, előzetes kiállítási forgatókönyv, műemléki kutatások, közbeszerzés). A kapott támogatás felhasználásának az okiratban rögzített véghatárideje 2020. március 30. napja volt. A támogatásból 17,97 millió Ft került felhasználásra előkészítő tanulmányokra, majd forráshiány miatt további lépések nem történtek.

A szakpolitikai felelős javaslata, és Gyopáros Alpár kormánybiztos úr döntése alapján lehetőség nyílt a fel nem használt forrás, 76.530.000 Ft állagmegóvásra történő fordítására. Ehhez szükséges volt lezárni a projektet a záró beszámoló benyújtásával. A beszámoló Miniszterelnökség által történő elfogadását követően válik lehetségessé új Modern Városok Program Bizottsági előterjesztés alapján új támogatói okirattal az összeg visszautalása Önkormányzatunk számára.

A rendelkezésre álló támogatás adta pénzügyi keretek között az állagmegóvás pontos műszaki tartalmára, valamint további kapcsolódó tevékenységekre a SZOVA NZrt. tett javaslatot.

A SZOVA a kastélyépületen az alábbi műszaki tartalom elvégzését látja legszükségesebbnek:

1. **Tetőhéjazat és lécezés cseréje dupla hódfarkú cserepezéssel natúr színben.**

A tető héjazata több helyen hiányos, a meglévő cserép anyaga elöregedett, folyamatos javítást igényel. A beázások nyomai több helyen észlelhetőek. Néhány helyen komoly szerkezeti károkat okoztak. A héjazat komplett cseréje szükséges - az előzetes műemlékes egyeztetésnek megfelelően – kettős fedésű hódfarkú natúr színű cseréppel.

1. **Tetőszerkezet helyenkénti javítása kiváltással.**

A tetőszerkezet a beázások helyén a csapadékvíz bejutása okozta huzamos nedvesedés következtében néhány helyen elkorhadt. Ilyenek főként a szarufavégek, vápák környezetében található szerkezeti elemek, fiókgerendák. Ezeken a helyeken a fa szerkezet kiváltása szükséges.

1. **Bádogozás javítása, pótlása**

Az ereszcsatornák, fekvő eresz alatti bádogozás, vápák bádogozása sok helyen elhasználódott, ezek cseréje szükséges. Ezt a munkát a héjazat cseréjével együtt el kell végezni.

1. **Kör alakú torony bádog fedésének cseréje**

A torony bádogozása elöregedett, a csapadékvíz bejut a födémszerkezetbe, és az állagát rongálja. A mennyezeten jól láthatók a beázás nyomai. A kilátótorony meglévő bádogozásának visszabontása és új kialakítása szükséges.

1. **Bejárat feletti erkély állagmegóvása**

Az erkély járólapokkal burkolt felülete a fagykároktól erősen megrongálódott, a bádogozás tönkrement. Ennek következtében a szerkezetbe bejutó csapadékvíz megrongálta az erkély párkányát és oszlopfalazatát, az acél áthidalók korrodálódtak. Az erkélyről a több réteg burkolat és bádogozás visszabontása szükséges, új csapadékvíz elleni szigetelés kialakítását javasoljuk polietilén vízszigetelő lemezzel. Továbbá a megrongálódott vakolat leverését követően a téglafelület fugáinak tisztítása és felújító kitöltése szükséges. Valamint javasolt az acél tartószerkezet rozsdamentesítése, esetleges tartószerkezeti szakvélemény szerinti megerősítése.

1. **Parketta felbontása a földszinten**

A kastély épület több földszinti helyiségében észlelhető a fa padlóburkolat felázás okozta korhadása. A gombabetegségek elterjedésének megelőzése végett szükséges a korhadt parketta és párnafák felbontása, eltávolítása.

1. **Épület körüli földfeltöltődés kitermelése**

Az idők során az épület körül feltöltődött terep szintje több hely magasabb a földszint padlóvonalánál, ami a határoló falak folyamatos nedvesedését okozza. Szükségszerű a terep rendezése, a talaj kitermelése az épület körül legalább 2 m széles sávban, átlagban 30 cm magasságban, szikkasztóárkok kialakításával. A termőföld tárolása a kastély kertjében megoldható.

1. **Függőleges ereszcsatornák csapadékvíz elvezetése**

A függőleges ereszcsatornákból a tetőfelületről lezúduló csapadékvíz közvetlenül a faltöveknél van kiköpetve, alámossa az épület – vélhetően téglából készült – alapozását. Az ereszcsatornák meghosszabbítása szükséges a csapadékvíz épület falától távolabbi helyen történő szikkasztásának biztosítása érdekében.

A SZOVA NZrt. által készített, a Gothard-kastély állagmegóvásának műszaki tartalmára vonatkozó javaslatot az előterjesztés 1. melléklete tartalmazza.

A fentiek alapján a 76,53 millió forintot az alábbiakra javasolt fordítani:

1. Örökségvédelmi engedélyezési tervdokumentáció készítés **4,50 MFt**
2. Statikai szakvélemény és szerkezeti műszaki javaslat **0,60 MFt**
3. Faanyagvédelmi szakvélemény **0,50 MFt**
4. Művészettörténeti Tudományos Dokumentációt és Értékleltár **1,20 MFt**
5. Kivitelezés **65,10 MFt**
6. Műszaki ellenőrzés, hatósági engedélyek: **3,10 MFt**
7. Projektmenedzsment **1,53 MFt**

 **Mindösszesen: 76,53 MFt**

A Gothard-kastély a 6 helyrajzi számú ingatlanon helyezkedik el, melynek északi határa kb. 38 m hosszban az épület falánál húzódik. Ez lehetetlenné teszi az épület körüljárását, ami akadályozza mind a tervezett kivitelezési munkák elvégzését, mind a kastély esetleges későbbi használatát.

A szomszédos 2/7 helyrajzi számú ingatlan szintén az Önkormányzat tulajdonában van. A rendezési terv javaslatot tesz a telekhatár északi irányba történő kiigazítására. Mindezek alapján telekhatár-rendezési eljárással lehetővé lehet tenni, hogy északi irányban egy kb. 12 X 26 m-es terület a 2/7 hrsz. ingatlanból a 6 hrsz. ingatlanhoz kerüljön át, a mellékletben szereplő vázlatrajz alapján. A 2/7 hrsz. ingatlant bérlő Prenor Kertészeti és Parképítő Kft-vel a telekhatár-rendezésről megtörtént az egyeztetés, a változást elfogadták.

Kérem a Tisztelt Bizottságot, hogy a fentiek alapján az előterjesztést megtárgyalni, és a határozati javaslatot jóváhagyni szíveskedjék.

**Szombathely, 2020. október „ ”**

 **/: Dr. Horváth Attila:/**

**HATÁROZATI JAVASLAT**

**..…/2020. (X.27.) VISB. sz. határozat**

1. A Városstratégiai, Idegenforgalmi és Sport Bizottság megismerte az állagmegóvás tervezett műszaki tartalmát, valamint a szükséges kiegészítő tevékenységeket, és az SzMSz 54. § (1) 3. és 14. pontjai alapján azokkal egyetért.

2. A Bizottság az SzMSz 54. § (1) 5. pontja alapján egyetért a Modern Városok Program Bizottsági előterjesztésnek a fenti tartalommal történő benyújtásáról.

3. A Bizottság egyetért az előterjesztés 2. számú melléklete szerinti tervezett telekhatár-rendezéssel.

**Felelős:** Dr. Nemény András polgármester

 Dr. Horváth Attila alpolgármester

Tóth Kálmán, a Városstratégiai, Idegenforgalmi és Sport Bizottság elnöke

(a végrehajtás előkészítéséért:

Kalmár Ervin, a Városüzemeltetési és Városfejlesztési Osztály vezetője

Nagyné dr. Gats Andrea, a Jogi és képviselői Osztály vezetője

Stéger Gábor, a Közgazdasági és Adó Osztály vezetője)

**Határidő:** 1: azonnal

 2. 2020. november 4.

 3. azonnal